PMIndiaData/PMIndiaSum huggingface dataset:
सूक्ष्म आणि लघु उद्योगांना पाठबळ देणाऱ्या पॅकेजला केंद्रीय मंत्रिमंडळाची मंजुर

सूक्ष्म आणि लघु उद्योगांना पाठबळ देणाऱ्या पॅकेजला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत कार्योत्तर मंजुरी देण्यात आली. पॅकेजची वैशिष्ट्ये : – I) सूक्ष्म आणि लघुउद्योगांसाठीच्या पत हमी ट्रस्टच्या निधीत 2,500 कोटी रुपयांवरुन, 7,500 कोटी रुपयांची वाढ, भारत सरकारकडून निधी पुरस्कृत II) पत हमी योजनेंतर्गत कर्ज लाभात एक कोटी रुपयांवरुन दोन कोटी रुपयांची वाढ III) एनबीएफसीकडून सूक्ष्म आणि लघु उद्योगांना दिल्या जाणाऱ्या कर्जांचाही पत हमी योजनेत समावेश. यामुळे ट्रस्टचा आवाका वाढेल. फायदे • पत पातळी कमी होणे • निधीची शाश्वतता सुधारणे • अधिकाधिक सूक्ष्म व लघु उद्योगांना पत हमी पुरवण्यासाठी ट्रस्टला सक्षम करणे • वित्तीय व्यवस्थापन सुधारणे • अदेय निधीचे अस्थायी दायित्व मर्यादित ठेवणे निधीत वाढ झाल्यामुळे सूक्ष्म आणि लघु उद्योगांच्या पत निधी सुविधेत वाढ होईल. यामुळे उत्पादनात व रोजगारात वाढ होऊन सर्वसमावेषकतेला चालना मिळेल. यामुळे स्टार्टअप्सना चालना मिळणार असून प्रत्येक व्यवहार ऑनलाईन असल्यामुळे यंत्रणेत सार्वजनिक उत्तरदायित्व असेल.
ईशान्येसाठीची एनएलसीपीआर योजना मार्च 2020 पर्यंत सुरु ठेवायला मंत्रिमंडळाची मान्यता

ईशान्येसाठीची सध्याची 5300 कोटी रुपयांची नॉन लॅप्सेबल सेंट्रल पूल ऑफ रिसोर्सेस अर्थात एनएलसीपीआर योजना मार्च 2020 पर्यंत सुरु ठेवायला मंत्रिमंडळाने मान्यता दिली आहे. या योजनेअंतर्गत 90 :10 या प्रमाणात निधी पुरवला जातो. यामुळे सुरू असलेले प्रकल्प पूर्ण व्हायला मदत होणार आहे. ईशान्य विशेष पायाभूत विकास योजना ही नवी योजना 2017 -18 पासून सुरु करायलाही मंत्रिमंडळाने मंजुरी दिली.यासाठी केंद्र सरकार 100 % निधी पुरवणार असून विशिष्ट क्षेत्रात पायाभूत निर्मितीतली दरी कमी करण्यात येणार आहे.
आंतरराष्ट्रीय सौर युती मुख्यालयाच्या भूमीपूजन समारंभासाठी पंतप्रधान आणि फ्रान्सच्या राष्ट्राध्यक्षांनी मेट्रोतून गुरगावचा प्रवास केला

पंतप्रधान नरेंद्र मोदी आणि फ्रान्सचे राष्ट्राध्यक्ष फ्रान्सवा ओलांद यांनी, आंतरराष्ट्रीय सौर युती मुख्यालयाच्या भूमीपूजन समारंभासाठी, आज मेट्रोने नवी दिल्ली ते गुरगाव प्रवास केला. हवामान बदलाच्या आव्हानाचा कसा सामना करावा, याबद्दल सर्व जग कशाप्रकारे विचार करत आहे, यांचे स्मरण पंतप्रधानांनी भूमीपूजन प्रसंगी केलेल्या भाषणात केलं. पॅरीस मध्यल्या COP 21 परिषदेच्या वेळी हाती घेतलेल्या दोन महत्वपूर्ण उपक्रमांचा त्यांनी उल्लेख केला. यापैकी एक उपक्रम “मिशन इनोव्हेशन” आहे, ज्यामध्ये तंत्रज्ञानाच्या नाविन्यपूर्ण शोधांद्वारे लोकांना स्वच्छ ऊर्जा पुरवण्याचे उद्दिष्ट ठेवण्यात आले आहे. आंतरराष्ट्रीय सौर युती हा दुसरा उपक्रम असून, त्याद्वारे सौरशक्तीला गवसणी घालण्यासाठी, मुबलक सूर्यप्रकाश असणा-या सर्व देशांना एकत्र आणणं हे लक्ष्य आहे. हवामान बदलाचा आघात सोसणा-या लोकांसाठी आंतरराष्ट्रीय सौर युती एक जीवनदायिनी म्हणून कार्य करेल, असे पंतप्रधानांनी सांगितले. या संदर्भात त्यांनी वाढत्या सागरी स्तराच्या धोक्याचा सामना करणा-या छोटया द्विप राष्ट्रांचे उदाहरण दिले. “आंतरराष्ट्रीय सौर युती” ही संघटना, संयुक्त राष्ट्रसंघाप्रमाणेच स्वतंत्र/स्वायत्त संस्था असेल यावर पंतप्रधानांनी भर दिला.
रस्ते वाहतूक आणि महामार्ग मंत्रालयाच्या केंद्रीय अभियांत्रिकी सेवा (रस्ते) गट अ च्या केडर फेरआढाव्याला केंद्रीय मंत्रिमंडळाची मान्यता

रस्ते वाहतूक आणि महामार्ग मंत्रालयाच्या केंद्रीय अभियांत्रिकी सेवा (रस्ते) च्या केडर अर्थात संवर्ग फेर आढाव्याला केंद्रीय मंत्रिमंडळाने मान्यता दिली आहे. या प्रस्तावाची तातडीने अंमलबजावणी करण्यात येणार आहे. रस्ते केडरची क्षमता सुधारणा याप्रमाणे आहे पद संख्येत वाढ याप्रमाणे एचएजी स्तर 02 एसएजी स्तर 05 जीटीएस स्तर 36 एसटीएस स्तरावरची 28 पदे कमी झाली आहेत. केंद्रीय अभियांत्रिकी सेवा (रस्ते) केडर 1959 मध्ये स्थापन करण्यात आले.
अभियंता दिनानिमित्त पंतप्रधानांनी अभियंत्यांना दिल्या शुभेच्छा

पंतप्रधान नरेंद्र मोदी यांनी अभियंता दिनानिमित्त अभियंत्यांना शुभेच्छा दिल्या आहेत. “अभियंता दिनानिमित्त सर्व अभियंत्यांना शुभेच्छा. सर. एम. विश्वेश्वरय्या यांचे त्यांच्या जयंतीनिमित्त आपण स्मरण करूया. राष्ट्र उभारणीच्या दिशेने आपल्या अभियंत्यांनी दिलेल्या योगदानाबद्दल भारताला अभिमान आहे”, असे पंतप्रधान म्हणाले.
भारतीय दूरसंचार सेवा गट “अ” च्या प्रवर्ग आढाव्याला केंद्रीय मंत्रिमंडळाची मंजूरी

भारतीय दूरसंचार सेवा गट “अ” च्या प्रवर्ग आढाव्याला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाच्या बैठकीत मंजूरी देण्यात आली. या प्रस्तावानुसार दूरसंचार महासंचालकांच्या एका सर्वोच्च पदाची निर्मिती केली जाणार आहे. डयुटी पदांची संख्या 853 इतकी निश्चित करण्यात आली आहे. भारतीय दूरसंचार सेवेअंतर्गंत प्रतिनियुक्तीसाठी 310 पदे राखीव असतील. प्रवर्गातील एकूण कार्यरत पदसंख्या सध्याच्या 1690 पदांपर्यंतच कायम ठेवण्यात आली आहे.
बिश्नु चरण सेठी यांच्या निधनाबद्दल पंतप्रधानांकडून शोक व्यक्त

नवी दिल्‍ली, 19 सप्‍टेंबर 2022 भारतीय जनता पक्षाच्या ओदिशा विभागाचे नेता बिश्नु चरण सेठी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. पंतप्रधानांनी आपल्या ट्वीटर संदेशात म्हटले आहे; “बिश्नु चरण सेठी यांनी ओदिशाच्या विकासामध्ये असामान्य योगदान दिले. एक कष्टाळू आमदार म्हणून त्यांनी आपली छाप सोडली आणि सामाजिक सक्षमीकरणात मोठे योगदान दिले. त्यांच्या निधनाने दुःख झाले. त्यांचे कुटुंब आणि समर्थकांच्या दुःखात सहभागी आहे. ओम शांती.”
राष्ट्रकुल स्पर्धा 2022 मध्ये, महिलांच्या 50 किलो वजनी गटातल्या मुष्टियुद्ध क्रीडा प्रकारात सुवर्णपदक जिंकल्याबद्दल पंतप्रधानांनी निखत झरीनचे केले अभिनंदन

राष्ट्रकुल 2022 स्पर्धेत, महिलांच्या 50 किलो वजनी गटातल्या मुष्टियुद्ध स्पर्धेत, सुवर्णपदक जिंकल्याबद्दल, पंतप्रधान नरेंद्र मोदी यांनी निखत झरीनचे अभिनंदन केले आहे. “निखत झरीन भारताचा अभिमान आहे. ती एक जागतिक दर्जाची खेळाडू असून तिच्या विशेष कौशल्यासाठी ती प्रसिद्ध आहे. राष्ट्रकुल स्पर्धेत, सुवर्णपदक जिंकल्याबद्दल, मी तिचे अभिनंदन करतो. अनेक स्पर्धांमध्ये आपलं उत्तम प्रदर्शन कायम ठेवत तिने खेळातलं सातत्य साध्य केलं आहे.तिच्या पुढच्या वाटचालीसाठी शुभेच्छा! #Cheer4India” असं ट्वीट पंतप्रधानांनी केलं आहे.
पंडित जवाहरलाल नेहरु यांच्या जयंतीनिमित्त पंतप्रधानांकडून आदरांजली

पंतप्रधान नरेंद्र मोदी यांनी देशाचे पहिले पंतप्रधान पंडित जवाहरलाल नेहरु यांच्या जयंतीनिमित्त आदरांजली वाहिली आहे. “पंडित नेहरुंचे आयुष्य हे देशाला स्वातंत्र्य मिळवून देण्यासाठी खर्ची गेले आणि त्यांनी भारताचे पहिले पंतप्रधान म्हणून नेतृत्त्व केले. त्यांच्या जयंतीनिमित्त आदरांजली”, असे पंतप्रधानांनी आपल्या संदेशात म्हटले आहे
पहिले राष्ट्रपती डॉ. राजेंद्र प्रसाद यांना पंतप्रधानांकडून आदरांजली

देशाचे पहिले राष्ट्रपती डॉ. राजेंद्र प्रसाद यांच्या जयंतीनिमित्त आज पंतप्रधान नरेंद्र मोदी यांनी त्यांना आदरांजली वाहिली आहे. “डॉ. राजेंद्र प्रसाद यांनी देशासाठी केलेले कार्य, सेवा नेहमीच लक्षात राहील. त्यांच्या जयंतीनिमित्त त्यांना आदरांजली” असे पंतप्रधानांनी म्हटले आहे.
पंडित दिनदयाळ ऊपाध्याय यांना जयंतीदिनी पंतप्रधानांची आदरांजली

पंतप्रधान नरेंद्र मोदी यांनी पंडित दिनदयाळ ऊपाध्याय यांच्या जयंतीदिनी आदरांजली अर्पण केली आहे. “पंडित दिनदयाळ ऊपाध्यायजी यांच्‍या जयंतीदिनी त्यांना शतश: नमन. आमचे स्फूर्तीस्थान असलेले पंडित दिनदयाळ ऊपाध्यायजी यांचे जयंती दिनी त्यांचे स्मरण करतो”, असे पंतप्रधानांनी म्हटले आहे.
5 जूनला असलेल्या जागतिक पर्यावरण दिनाच्या कार्यक्रमाला पंतप्रधान संबोधित करणार

नवी दिल्ली, 4 जून 2021 पंतप्रधान नरेंद्र मोदी जागतिक पर्यावरण दिनाच्या कार्यक्रमाला 5 जून 2021 रोजी सकाळी 11 वाजता दूरसंवाद पद्धतीने संबोधित करतील. पेट्रोलियम आणि नैसर्गिक वायू तसेच पर्यावरण, वने आणि हवामानबदल मंत्रालयातर्फे संयुक्तरित्या हा कार्यक्रम आयोजित करण्यात आला आहे. 'उत्तम पर्यावरणासाठी जैव इंधनाला प्रोत्साहन' ही या वर्षीची मुख्य कल्पना आहे. या कार्यक्रमात पंतप्रधानांच्या हस्ते 'वर्ष 2020 ते 2025 मध्ये भारतात इथेनॉल मिश्रण आखणी संदर्भात तज्ञ समितीचा अहवाल' या अहवालाचे अनावरण होईल. जागतिक पर्यावरण दिनाच्या स्मरणार्थ भारत सरकार E-20 नोटिफिकेशन द्वारे इंधन कंपन्यांना 1 एप्रिल 2023 पासून 20 टक्के इथेनॉल मिसळलेले पेट्रोल विक्रीचे तसेच BIS निर्देशांना अनुसरून अधिक इथेनॉल मिश्रणासाठी E12 व E15 निर्देश जारी करणार आहे. यामुळे इथेनॉल गाळण्यासाठी अधिक डिस्टीलेशन सुविधा उभारण्यासाठी प्रयत्न होतील आणि देशभरात इथेनॉलमिश्रित इंधन उपलब्ध होईल. या मुळे वर्ष 2025 पर्यंत इथेनॉल निर्माण करणाऱ्या राज्यांमध्ये तसेच त्यांच्या जवळपासच्या विभागांमध्ये इथेनॉलचा खप वाढण्यास मदत होईल. पंतप्रधान पुण्यात तीन ठिकाणी उभारलेल्या E 100 वाटप स्थानकांच्या प्रायोगिक प्रकल्पांचे उद्घाटन करतील. इथेनॉल मिश्रित पेट्रोल आणि कॉम्प्रेस्ड बायोगॅस प्रकल्प यांचे निर्माते शेतकरी यांचे अनुभव जाणून घेण्यासाठी पंतप्रधान शेतकऱ्यांशी चर्चा करतील.
मुंबई इमारत दुर्घटनेतल्या मृतांप्रती पंतप्रधानांकडून दुःख

मुंबईमध्ये इमारत कोसळून झालेल्या दुर्घटनेतल्या मृतांप्रती पंतप्रधान नरेंद्र मोदी यांनी दुःख व्यक्त केले आहे. मुंबईतली इमारत कोसळण्याची घटना दुःखद आहे.या दुर्घटनेतल्या मृतांच्या कुटुंबीयांकडे पंतप्रधानांनी शोकभावना व्यक्त केल्या आहेत आणि जखमींच्या प्रकृतीला लवकर आराम पडावा अशी प्रार्थना पंतप्रधानानी केली आहे.
पंतप्रधान 20-21 नोव्हेंबर रोजी लखनौ मधील पोलीस मुख्यालय येथे पोलीस महासंचालकांच्या 56 व्या परिषदेला उपस्थित राहणार

नवी दिल्ली, 18 नोव्हेंबर 2021 पंतप्रधान नरेंद्र मोदी 20-21 नोव्हेंबर 2021 रोजी लखनौ मधील पोलीस मुख्यालय येथे पोलीस महासंचालक (DGP) आणि पोलीस महानिरीक्षक (IGP) यांच्या 56 व्या परिषदेला उपस्थित राहणार आहेत. दोन दिवसीय परिषद हायब्रीड अर्थात आभासी आणि प्रत्यक्ष स्वरूपात होणार आहे. राज्ये/केंद्रशासित प्रदेशांचे पोलीस महासंचालक आणि केंद्रीय सशस्त्र पोलिस दलांचे प्रमुख आणि केंद्रीय पोलिस संघटना लखनौ येथील परिषदेला प्रत्यक्ष उपस्थित राहतील, तर उर्वरित निमंत्रित व्यक्ती , पुणे येथे परिषदेचे आयोजन करण्यात आले होते.
हवाई दल सैनिकांच्या पत्नींच्या कल्याणकारी संघटनेच्या लोकरी टोप्या विणण्याच्या उपक्रमाचे पंतप्रधानांनी केले कौतुक

नवी दिल्‍ली, 15 ऑक्‍टोबर 2022 हवाई दल सैनिकांच्या पत्नींची कल्याणकरी संघटना, एफडब्ल्यूडब्ल्यूए च्या देशभरातील सर्व महिलांनी लोकरीच्या टोप्या विणण्याचा व्यापक उपक्रम हाती घेतला आहे. पंतप्रधान नरेंद्र मोदी यांनी या उपक्रमाचे कौतुक केले आहे. ह्या टोप्या देशातील दुर्बळ, गरीब लोकांना मोफत दिल्या जाणार आहेत. या उपक्रमाअंतर्गत, या महिलांनी 41541 टोप्या विणल्या आहेत. या उपक्रमाची माहिती देणाऱ्या भारतीय हवाई दलाच्या ट्वीटला प्रतिसाद देतांना पंतप्रधानांनी ट्विट केले आहे- “कौतुकास्पद प्रयत्न”
पंतप्रधान नरेंद्र मोदी आणि इस्रायलचे पंतप्रधान बेंजामिन नेतन्याहू यांच्यात दूरध्वनीवरून संभाषण

पंतप्रधान नरेंद्र मोदी यांच्याशी इस्रायलचे पंतप्रधान बेंजामिन नेतन्याहू यांनी आज दूरध्वनीवरून संवाद साधला आणि 71 व्या प्रजासत्ताक दिनाच्या पूर्वसंध्येला पंतप्रधान आणि भारतीय जनतेला हार्दिक शुभेच्छा दिल्या. दोन्ही नेत्यांनी एकमेकांना वर्ष 2020 साठी शुभेच्छा देखील दिल्या. दोन्ही नेत्यांनी उभय देशांदरम्यान धोरणात्मक भागीदारीचे महत्व अधोरेखित केले आणि सर्वच क्षेत्रात सहकार्य वृद्धिंगत होत असल्याबद्दल आनंद व्यक्त केला. पंतप्रधान मोदी यांनी कृषि, जल आणि स्टार्ट-अप क्षेत्रातील अभिनव उपक्रमांच्या महत्वावर भर दिला. त्यांनी दोन्ही देशांदरम्यान हवाई संपर्क सुलभ बनवण्याच्या प्रयत्नांचे स्वागत केले. दोन्ही नेत्यांनी परस्पर हिताच्या जागतिक आणि प्रादेशिक मुद्द्यांवर विचारांची देवाणघेवाण केली. प्रांतासंदर्भात आगामी उपक्रम आणि विकासासंदर्भात एकमेकांच्या संपर्कात राहण्याबाबतही सहमती दर्शवली.
सनदी लेखापाल दिनानिमित्त पंतप्रधानांनी सर्व लेखापालांनादिल्या शुभेच्छा

पंतप्रधान नरेंद्र मोदी यांनी सर्व लेखा परीक्षकांना आजच्या सनदी लेखापाल दिनानिमित शुभेच्छा दिल्या आहेत. “ सर्व लेखा परिक्षकांना आजच्या सनदी लेखापाल दिनाच्या शुभेच्छा ! भारताच्या प्रगतीमध्ये या व्यावसायिकांचे मोठे योगदान आहे. सर्व लेखा परीक्षकांनी उत्कृष्टतेचा ध्यास घ्यावा, जेणेकरुन भारतीय कंपन्या जगातील सर्वोत्तम कंपन्या ठरतील,” असे आवाहन, पंतप्रधानांनी आपल्या शुभेच्छा ट्वीटमध्ये केले आहे.
भारत आणि पोर्तुगाल यांच्या दरम्यानच्या सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि पोर्तुगाल यांच्या दरम्यानच्या झालेल्या सामंजस्य करारांना आज मंजुरी देण्यात आली. उभय देशांमध्ये कृषी आणि इतर विविध क्षेत्रात सहकार्य करण्याचे करार झाले आहे. विज्ञान आणि तंत्रज्ञान माहितीचे आदान प्रदान करणे, कृषी विषयक प्रशिक्षण कार्यक्रम, चर्चासत्रांचे आयोजन करणे, तज्ञांशी चर्चा, विचार विनिमय करणे यासाठी उभय देश एकमेकांना सहकार्य करणार आहेत. भारत-पोतुर्गाल सामंजस्य करार पाच वर्षांसाठी करण्यात आला असून त्याचा कार्यकाल आणखी पाच वर्षे वाढवणेही शक्य होणार आहे.
बदरपूर-फरीदाबाद मेट्रो मार्गाचे  पंतप्रधानांकडून उद्‌घाटन

सेवानिवृत्त सैनिक देशासाठी आदरणीय आहेत. देशासाठी शहीद झालेल्यांचा सन्मान राखला गेलाच पाहिजे, असे पंतप्रधान नरेंद्र मोदी यांनी म्हटले आहे. फरीदाबाद येथे बदरपूर-फरीदाबाद मेट्रो मार्गाचे उद्‌घाटन केल्यानंतर ते बोलत होते. वन रँक वन पेन्शन संदर्भात केंद्र सरकारने आपले आश्वासन पूर्ण केले आहे. याची अंमलबजावणी करण्यासाठी 8 हजार कोटी ते 10 हजार कोटी रुपये खर्च येणार असून यापूर्वीच्या काही अंदाजापेक्षा तो कितीतरी अधिक असल्याचे पंतप्रधानांनी सांगितले. सरकारने घेतलेल्या प्रत्येक निर्णयाचे राजकारण करणे ही हल्ली फॅशन झाल्याचे सांगत त्यांनी खंत व्यक्त केली. जवान आणि नागरिकांची दिशाभूल कोणी करु नये. देशाचा विकास राजकारणातून (राजनीती) नव्हे तर राष्ट्रनीतीतून होतो, असे पंतप्रधान म्हणाले. लष्करातल्या जवानांमध्ये हरियाणातल्या जवानांची संख्या मोठी आहे. त्यामुळे वन रँक वन पेन्शनचा हरियाणाच्या अर्थव्यवस्थेला मोठा हातभार लागेल, असे पंतप्रधान म्हणाले. विकास हेच सर्व समस्यांवरचे उत्तर असून देशाच्या प्रगतीसाठी केंद्र सरकार आवश्यक ती सर्व पावले उचलत असल्याचे ते म्हणाले. अलिकडे संपूर्ण जगाला आर्थिक अडचणीचा सामना करावा लागला मात्र भारताची अर्थव्यवस्था स्थिर राहली. देशाच्या विकासासाठी सर्व राज्य सरकारे आणि केंद्र सरकार यांनी खांद्याला खांद्या लावून मार्गक्रमण केले पाहिजे असे सांगून सन 2022 पर्यंत सर्वांसाठी घर या संकल्पनेचा पंतप्रधानांनी पुनरुच्चार केला. पंतप्रधानांनी यावेळी मेट्रोने प्रवास केला तसेच प्रवासादरम्यान नागरिकांशी खास करुन तरुणांशी संवाद साधला.
मध्यप्रदेशात शेतकरी मेळाव्याला पंतप्रधान संबोधित करणार ; पंतप्रधान विमा योजनेसाठी मार्गदर्शक तत्वं जारी

पंतप्रधान नरेंद्र मोदी उद्या मध्यप्रदेशातल्या सिहोर इथे आयोजित करण्यात आलेल्या शेतकरी कल्याण मेळाव्यात, शेतकऱ्यांना संबोधित करणार असून, कृषी क्षेत्राचा विकास आणि शेतकरी कल्याणासाठीचे सरकारचे उपक्रम ते यावेळी ठळकपणे मांडतील. पंतप्रधान पीक विमा योजना कार्यान्वित करण्यासाठीची मार्गदर्शक तत्वंही पंतप्रधान जारी करतील. पीक विम्याबाबतच्या या अनोख्या योजनेला केंद्रीय मंत्रिमंडळाने गेल्या महिन्यात मंजूरी दिली आहे. येत्या खरीप हंगामापासून ही योजना लागू होईल. खरीप पिकांसाठी एकसमान दोन टक्के तर रब्बी पिकांसाठी 1.5 टक्के प्रिमियम शेतकरी देईल. वार्षिक व्यापारी आणि फलोत्पादन पिकांसाठी प्रिमीयमचा दर पाच टक्के राहील. या योजनेसाठी सरकारी अनुदानाची अधिकतम सीमा नाही. प्रिमीयम दर कॅपिंगविषयी या आधीच्या योजनेत असलेल्या तरतुदीमुळे शेतकऱ्यांना कमी पैसे मिळत होते. मात्र आता शेतकऱ्यांना कोणत्याही कपातीशिवाय विम्याच्या दाव्याची रक्कम मिळेल. निवडक लाभार्थ्यांना पंतप्रधान पीक विमा निपटारा दावे आणि मृदा आरोग्य कार्ड वितरीत करतील.
हवामान बदल आणि पर्यावरण क्षेत्रात तांत्रिक सहकार्य करण्याबाबत भारत आणि स्विझर्लंड यांच्यातल्या सामंजस्य कराराला केंद्रीय मंत्रिमंडळाची मंजुरी

हवामान बदल आणि पर्यावरण क्षेत्रात तांत्रिक सहकार्य करण्याबाबत भारत आणि स्विझर्लंड यांच्यातल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मंजुरी देण्यात आली. 13 सप्टेंबर 2019 ला स्विझर्लंडमधे या सामंजस्य करारावर स्वाक्षऱ्या करण्यात आल्या आहेत. महत्वाचा प्रभाव:- पर्यावरण ऱ्हासाचा फटका, समाजातल्या संपन्न घटकांपेक्षा सामाजिक आणि आर्थिक वंचित घटकांना जास्त झेलावा लागतो. पर्यावरणाचा ऱ्हास रोखण्यासाठी केलेले प्रयत्न,आणि पर्यावरण विषयक संसाधने समाजातल्या सर्व स्तरातल्या घटकांना उपलब्ध व्हावेत यावर भर देण्यात येणार आहे. लाभ:- या सामंजस्य करारामुळे पर्यावरण रक्षण,तसेच न्याय, परस्पर लाभ यावर आधारित नैसर्गिक संसाधनांचे व्यवस्थापन या क्षेत्रात घनिष्ट आणि दीर्घकालीन सहकार्याला प्रोत्साहन मिळणार आहे. या करारामुळे पर्यावरण रक्षण, हवामान बदल विषयक उत्तम व्यवस्थापन यामध्ये अद्ययावत तंत्रज्ञान आणि उत्तम प्रथा अवलंबिली जाण्याची अपेक्षा आहे. वैशिष्ट्ये:- हवामान बदल आणि शाश्वत जल व्यवस्थापन या क्षेत्रात क्षमता वृद्धी शाश्वत वन व्यस्थापन वायू, जल आणि भू प्रदूषणाची दखल घेणे स्वच्छ आणि नविकरणीय उर्जेवर लक्ष केंद्रित करणे
इशिता, या इयत्ता नववीतील विद्यार्थिनीने परीक्षा पे चर्चा वर काढलेल्या चित्राची पंतप्रधानांनी केली प्रशंसा

अंबाला कॅन्टोन्मेंट येथील केंद्रीय विद्यालयातील इयत्ता नववीतील विद्यार्थिनी इशिता हिने परीक्षा पे चर्चा 2023 वर काढलेल्या चित्राची पंतप्रधान नरेंद्र मोदी यांनी प्रशंसा केली आहे. के व्ही संघटनेच्या ट्विटला उत्तर देताना पंतप्रधान म्हणाले: “फारच सुरेख! चित्रांच्या माध्यमांमधून परीक्षेच्या वेळी विद्यार्थ्यांच्या दिनचर्येचे सर्वोत्कृष्ट प्रस्तुतीकरण.”
“रेल्वे कन्व्हेशन कमिटी” च्या निर्णयाला मान्यता

“रेल्वे कन्व्हेशन कमिटी” ने सर्वसाधारण महसुलावरील लाभांशाचा दर सन 2014-15 आणि 2015-16 साठी अनुक्रमे 5 टक्के आणि 4 टक्के निश्चित केला आहे. रेल्वे मंत्रालयाच्या या निर्णयाला पंतप्रधान नरेंद्र मोदी यांच्या अध्यक्षतेखाली झालेल्या बैठकीत मान्यता देण्यात आली. रेल्वे मंत्रालयाने प्रस्तावामध्ये केलेल्या सर्व शिफारसींनाही मंजुरी देण्यात आली.
मध्य प्रदेशचे राज्यपाल लालजी टंडन यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी मध्य प्रदेशचे राज्यपाल लालजी टंडन यांच्या निधनाबद्दल शोक व्यक्त केला आहे. ‘घटनात्मक बाबींसंदर्भातले तज्ञ’ असे टंडन यांचे वर्णन पंतप्रधानांनी आपल्या ट्विटमध्ये केले आहे. “लालजी टंडन यांनी समाजसेवेसाठी केलेल्या अथक प्रयत्नांसाठी ते कायम स्मरणात राहतील. त्यांनी एक प्रभावी प्रशासक म्हणून आपली छाप पाडली आणि नेहमीच लोककल्याणाला महत्त्व दिले. त्यांच्या निधनाने दुःख झाले आहे.”, असे पंतप्रधान म्हणाले. माजी पंतप्रधान अटलबिहारी वाजपेयी यांच्याशी टंडन यांच्या दीर्घ सहवासाची आठवणही पंतप्रधानांनी यावेळी केली.
पंतप्रधानांनी पारसी नववर्ष, नवरोजनिमित्त दिल्या शुभेच्छा

पंतप्रधान नरेंद्र मोदी यांनी पारसी नववर्ष, नवरोज निमित्त शुभेच्छा दिल्या आहे. पंतप्रधान म्हणाले, “नवरोज मुबारक! पारसी नववर्षाच्या शुभेच्छा. ज्यांनी विविध क्षेत्रात उल्लेखनीय कामगिरी केली आहे, अशा पारसी समुदायाच्या उल्लेखनीय योगदानाची भारताला जाणीव आहे. येणारे वर्ष प्रत्येकाच्या आयुष्यात शांतता आणि भरभराट घेऊन येवो, ही सदिच्छा.”
आयपीआर बाबत भारत आणि कॅनडा यांच्यातील सामंजस्य कराराला केंद्रीय मंत्री मंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्री मंडळाने भारत आणि कॅनडा यांच्यातील सामंजस्य कराराला कार्योत्तर मंजुरी दिली आहे. बौध्दिक संपदा क्षेत्रात द्विपक्षीय सहकार्य स्थापन करण्यासाठी २३ फेब्रुवारी २०१८ रोजी या करारावर स्वाक्षऱ्या करण्यात आल्या होत्या. उभय देशांमध्ये अभिनवता, सर्जनशीलता आणि आर्थिक वाढीला प्रोत्साहन देणे हा या कराराचा उद्देश आहे. बौद्धिक संपदा अधिकारांचे उत्तम प्रकारे संरक्षण आणि आयपीआर बाबत जागरूकता वाढवण्यासाठी प्रशिक्षण कार्यक्रम आणि तांत्रिक आदान -प्रदानावर एकत्रितपणे काम करण्यासाठी आणि उत्तम पद्धतींचे आदान प्रदान करण्यासाठी या करारामुळे एक व्यापक आणि लवचिक चौकट उपलब्ध होईल. या करारांतर्गत प्राधान्य उपक्रम पुढीलप्रमाणे : · दोन्ही देशांचे नागरिक, व्यवसाय आणि सार्वजनिक संस्थांदरम्यान आयपी जागरूकता वाढवण्यासाठी सर्वोत्तम पद्धती, अनुभव आणि ज्ञानाचे आदान प्रदान · विशिष्ट आयपी क्षेत्राशी संबंधित मनुष्यबळासह परस्पर संपर्क साधण्यासाठी तज्ज्ञांचे आदान-प्रदान · सहभागी संस्थांद्वारे स्वतंत्र किंवा संयुक्तपणे आयोजित कार्यक्रम, प्रशिक्षण आणि समारंभातील भागीदारीच्या माध्यमातून उद्योग, विद्यापीठे, संशोधन आणि विकास संस्था तसेच छोटे आणि मध्यम उद्योगांबरोबर आयपीवर उत्तम पद्धती, अनुभव आणि ज्ञानाचे आदान-प्रदान आणि प्रसार · आयपीमध्ये आधुनिकीकरण प्रकल्प, नवीन आणि विद्यमान माहिती प्रणालीचे स्वयंचलन आणि अंमलबजावणीच्या विकासात सहकार्य · पारंपरिक ज्ञानाचे कशा प्रकारे संरक्षण केले जावे हे जाणून घेण्यासाठी आणि पारंपरिक ज्ञानाशी संबंधित माहिती आणि विद्यमान आयपी प्रणालींबाबत जागरूकता वाढवण्याबरोबरच सर्वोत्तम पद्धतींच्या आदान प्रदानात सहकार्य · स्थानिक आयपी आणि व्यवसाय समुदायांसाठी आयपी संबंधित प्रशिक्षणात सहकार्य आणि · परस्पर निर्णयानुसार सहकार्य उपक्रम
राष्ट्रपती भवनातील अभ्यागतांच्या परिषदेला पंतप्रधान उपस्थित राहणार

पंतप्रधान नरेंद्र मोदी उद्या राष्ट्रपती भवनात, अभ्यागतांच्या परिषदेला उपस्थित राहणार आहेत. “इंप्रींट इंडिया” या माहिती पुस्तिकेचे प्रकाशन पंतप्रधान नरेंद्र मोदी करणार असून पहिली प्रत राष्ट्रपतींना देतील. “इंप्रींट इंडिया” हा आय.आय.टी. आणि इंडियन इन्स्टियूट ऑफ सायन्स यांचा संयुक्त उपक्रम आहे. या उपक्रमाअंतर्गत भारताशी संबंधित दहा तंत्रज्ञानविषयक क्षेत्रातील महत्त्वाच्या अभियांत्रिकी आणि तंत्रज्ञानसंबंधी समस्यांचे निराकरण करण्यासाठी आराखडा विकसित करण्यात येणार आहे. सुवर्ण मुद्रीकरण योजना, सार्वभौम सुवर्ण रोखे आणि सुवर्ण नाणी या सोन्याशी निगडीत तीन योजनांचा शुभारंभ 7, रेसकोर्स रोड येथे पंतप्रधानांच्या हस्ते एका कार्यक्रमात होईल. हरियाणातल्या सोनपत येथील एका कार्यक्रमात पंतप्रधान, तीन राष्ट्रीय महामार्ग प्रकल्पांचे भूमीपूजनही करतील. तसेच ते एका जनसभेला संबोधितही करतील.
प्राध्यापक यशपाल यांच्या निधनाबद्दल पंतप्रधानांकडून  शोक व्यक्त

पंतप्रधान नरेंद्र मोदी यांनी भारतीय शास्त्रज्ञ आणि प्राध्यापक यश पाल यांच्या निधनाबद्दल शेाक व्यक्त केला आहे. “प्राध्यापक यशपाल यांच्या निधनामुळे मला अत्यंत दु:ख झाले आहे. भाारतीय शिक्षण क्षेत्रात आमूलाग्र योगदान देणारा प्रतिभावान शास्त्रज्ञ आणि शिक्षणतज्ञ आपण गमावला आहे. वर्ष 2009 मध्ये झालेल्या राष्ट्रीय बाल विज्ञान परिषदेसह अनेक कार्यक्रमांमध्ये प्राध्यापक यश पाल यांच्या सोबत संवाद साधण्याची संधी मिळाली होती” असे पंतप्रधान म्हणाले. पंतप्रधानांनी राष्ट्रीय बाल विज्ञान परिषद 2009 मधील प्राध्यापक यशपाल यांच्या सोबतची काही छायाचित्रे देखील प्रसिध्द केली आहेत.
‘प्रगती’ या बहुआयामी मंचाद्वारे पंतप्रधानांनी साधला संवाद

तत्पर प्रशासन आणि वेळेत अंमलबजावणीसाठीच्या बहुआयामी ‘प्रगती’ या मंचाद्वारे पंतप्रधान नरेंद्र मोदी यांनी आज संवाद साधला. रेल्वे विषयक तक्रारी हाताळण्यासंदर्भातल्या कामाचा त्यांनी आढावा घेतला. अधिकाऱ्यांसंदर्भात भ्रष्टाचाराच्या तक्रारी मोठ्याप्रमाणात आल्याची दखल घेऊन, भ्रष्टाचाराबाबत दोषी आढळणाऱ्या रेल्वे अधिकाऱ्याविरुद्ध कडक कारवाई करण्याचे निर्देश पंतप्रधानांनी दिले. अपघातानंतरच्या मदतीसाठीच्या दूरध्वनी क्रमांकसहीत सर्व तक्रारी आणि चौकशीसाठी एकत्रित एकच दूरध्वनी क्रमांक ठेवण्यासंदर्भात रेल्वेने लक्ष घालावे, असेही त्यांनी सूचवले. महाराष्ट्र, मध्य प्रदेश, राजस्थान, कर्नाटक, तामिळनाडू, आंध्र प्रदेश, ओदिशा, उत्तर प्रदेश, उत्तराखंड, जम्मू-काश्मीर, आसाम, मणिपूर, मेघालय, मिझोराम, त्रिपुरा आणि नागालँड यासह विविध राज्यातल्या रेल्वे, रस्ते आणि ऊर्जा क्षेत्रासह महत्वाच्या पायाभूत प्रकल्पांच्या प्रगतीचा आढावा पंतप्रधानांनी घेतला. मुंबई मेट्रो, तिरुपती-चेन्नई महामार्ग, उत्तर प्रदेश, उत्तराखंड आणि मणिपूरमधले प्रलंबित रस्ते प्रकल्प, जम्मू-काश्मीर आणि ईशान्यकडच्या महत्वाच्या विद्युत पारेषण वाहिन्या याबाबतही पंतप्रधानांनी माहिती घेतली. बालकांच्या संपूर्ण लसीकरणासाठीच्या इंद्रधनुष्य अभियानाचा आढावा पंतप्रधानांनी घेतला. याबाबत फारशी प्रगती न झालेल्या 100 जिल्ह्यांमध्ये नियोजित वेळेतच उद्दिष्टपूर्ती गाठण्याचे आवाहन पंतप्रधानांनी केले. एकही बालक लसीविना राहू नये, याची खातरजमा करण्यासाठी राष्ट्रीय छात्र संघटना आणि नेहरु युवा केंद्रासारख्या युवक संस्थांना सहभागी करुन घेता येईल, असेही त्यांनी सुचविले. स्वच्छता कृती आराखड्याच्या अंमलबजावणीचा आढावा घेतांना स्वच्छता पंधरवड्यांना चळवळीचे स्वरुप द्यावे, असेही ते म्हणाले. एलईडी बल्ब सारख्या अद्ययावत तंत्रज्ञानाचा वापर करावा, असे त्यांनी अमृत अभियानाचा आढावा घेतांना अधिकाऱ्यांना सुचविले. 2022 मध्ये भारतीय स्वातंत्र्यांच्या 75व्या वर्षापर्यंत परिवर्तन घडविण्यासाठी ठोस आराखडा आणि उद्दिष्ट घेऊन पुढे या असे आवाहन त्यांनी सर्व सचिव राज्यांच्या मुख्य सचिवांना केले. महात्मा गांधीजींच्या 150व्या जयंती दिनी 2019 पर्यंत स्वच्छतेसाठी जास्तीत जास्त प्रयत्न करण्याचे आवाहनही पंतप्रधानांनी यावेळी केले.
बागान येथील भूकंपामुळे बाधित पागोडांच्या संरक्षणासाठी म्यानमार बरोबर सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बागान येथील भूकंपामुळे बाधित पागोडांच्या संरक्षणासाठी म्यानमार बरोबर सामंजस्य कराराला मंजुरी दिली आहे. पंतप्रधान नरेंद्र मोदी यांच्या ६-७ सप्टेंबर २०१७ दरम्यान म्यानमार दौऱ्यात या सामंजस्य करारावर स्वाक्षऱ्या करण्यात येणार आहेत. या प्रकल्पाच्या अंमलबजावणीमुळे म्यानमार बरोबर भारताचे सांस्कृतिक आणि धार्मिक संबंध अधिक दृढ होतील. या प्रकल्पाच्या धार्मिक आणि पर्यटन महत्वामुळे म्यानमारच्या जनतेत भारताप्रति आदर वाढण्यास मदत होईल. म्यानमार भारताच्या विकास भागीदारीत याचे योगदान असेल. बागान हे म्यानमारचे प्रमुख पर्यटन आकर्षण आहे. यामुळे स्मारकांच्या पुनर्विकास आणि संरक्षणात भारताचा अनुभव आणि ज्ञान याचे दर्शन म्यानमारसह अन्य देशातील पर्यटकांना घडवण्याची संधी भारताला मिळेल.
पंतप्रधानांनी त्यांच्या विज्ञान, तंत्रज्ञान आणि संशोधन सल्लागार परिषदेच्या सदस्यांशी साधला संवाद

पंतप्रधान नरेंद्र मोदी यांनी आज त्यांच्या विज्ञान, तंत्रज्ञान आणि संशोधन सल्लागार परिषदेच्या सदस्यांशी संवाद साधला. ही परिषद विज्ञान, तंत्रज्ञान आणि संशोधनाशी संबंधित सर्व बाबींवर सल्ला देते तसेच या मुद्यांवर पंतप्रधानांच्या कल्पनेची अंमलबजावणी करण्यावर देखरेख ठेवते. विज्ञान आणि तंत्रज्ञान या प्रमुख क्षेत्रातील नावीन्यपूर्ण संशोधनाला चालना देण्यासाठी करण्यात आलेल्या विविध उपाययोजनांबाबत परिषदेच्या सदस्यांनी पंतप्रधानांना अवगत केले. विज्ञान, तंत्रज्ञान आणि नाविन्यपूर्ण संशोधनाचा लाभ सामान्य माणसापर्यंत पोहोचायला हवा, त्यांच्या दैनंदिन समस्या सुटायला हव्यात तसेच देशातील जनतेचे जगणे सुलभ व्हावे यावर पंतप्रधानांनी भर दिला. यासंदर्भात त्यांनी परिषदेच्या सदस्यांना शैक्षणिक संस्था, संशोधन आणि विकास प्रयोगशाळा तसेच विविध सरकारी विभाग यांच्यात मजबूत संपर्क स्थापन करण्याच्या दिशेने काम करायचे आवाहन केले. शैक्षणिक आणि संशोधन संस्थांमधील संकुचितपणा दूर करण्याच्या गरजेचा त्यांनी पुनरुच्चार केला. शालेय विद्यार्थ्यांमधील वैज्ञानिक गुणवत्तेचा शोध घेऊन त्याला खतपाणी घालणारी योग्य यंत्रणा विकसित करून जिल्हा आणि प्रादेशिक स्तरावर अटल टिंकरिंग प्रयोग शाळांशी त्यांना जोडण्याचे आवाहन पंतप्रधानांनी केले. कृषी उत्पन्न वाढवणे, सिकल सेल पंडूरोग सारख्या गंभीर आणि जनुकीय आजारांवर उपाय, कचरा व्यवस्थापन आणि सायबर सुरक्षा यांसारख्या संशोधनाच्या प्राधान्य क्षेत्रांचा त्यांनी यावेळी उल्लेख केला. पंतप्रधानांचे मुख्य वैज्ञानिक सल्लागार प्रा. के. विजय राघवन, परिषदेचे सदस्य आणि वरिष्ठ सहकारी अधिकारी या बैठकीला उपस्थित होते.